11 beseer toe taxi by wal afrol | Maroela Media
Altesaam 11 mense is beseer toe die bestuurder van die taxi waarin hulle gereis het beheer oor die voertuig verloor en verskeie kere teen ŉ wal afgerol het voordat dit op sy sy tot stilstand gekom het.
Nick Dollman, woordvoerder van Netcare 911, het gesê die voorval het Maandag om 06:40 in Irelandstraat in Verulam, KwaZulu-Natal, plaasgevind.
“Volgens die beseerde passasiers kon die bestuurder nie mooi om die draai navigeer naby die hoek van Ireland- en Toddstraat nie en die voertuig het by die wal afgerol,” het Dollman verduidelik. Die voertuig het in die parkeerterrein van ŉ plaaslike winkel tot stilstand gekom.
Volgens Dollman het Netcare en ander privaat ambulansdienste by die toneel opgedaag en die 11 beseerdes, sommige van wie baie ernstig beseer was, behandel.
“Netcare het drie pasiënte na ŉ hospitaal geneem. Een van die pasiënte, ŉ 37-jarige man, moes pynbeheermedikasie op pad hospitaal toe ontvang,” het Dollman gesê.
Die polisie en die brandweer is ook na die toneel ontbied. Die polisie ondersoek die ongeluk.
Gupta se beeldpoetser appelleer